3 โบรกฯเกาะติดหุ้น JAS พร้อมประเมินราคาเป้า 4.46 บ.
3 โบรกฯเกาะติดหุ้น JAS พร้อมประเมินราคาเป้า 4.46 บ.
27 ม.ค. 2559

ผู้สื่อข่าวรายงานว่า ราคาหุ้น บริษัท จัสมิน อินเตอร์เนชั่นแนล จำกัด (มหาชน) หรือ JAS ปิดตลาดรอบเช้าราคาอยู่ที่ 3.20 บาท ลบ 0.02 บาท หรือ 0.62% มูลค่าการซื้อขาย 1.2 พันล้านบาท โดยราคาหุ้นเปิดตลาดที่ 3.24 บาท ต่ำสุดที่ 3.18 บาท สูงสุดที่ 3.24 บาท
ทั้งนี้ บรรดาโบรกเกอร์ต่างทยอยออกบทวิเคราะห์เกี่ยวกับ JAS มาอย่างหลากหลาย โดย บล.ทรีนีตี้ แนะนำ “Trading Buy” ราคาเป้าหมาย 4.46 บาท/หุ้น มองว่าตลาดโดยรวมยังกังวลต่ออุตสาหกรรมที่จะปรับสมดุลใหม่ แต่ JAS ไม่มีต้นทุนที่จะต้องสูญเสียลูกค้าเหมือน Operator รายอื่นๆ และ Limit Loss ในกรณีที่บริษัทสามารถทำ Mobile ไว้ที่ 2.67 บาทต่อหุ้น (Premium ที่จ่าย) ตลาด Priced In ทุกประเด็นไปแล้ว แต่ยังไม่ให้ Time Value (Call Option Value)
ขณะที่ บล.คันทรี่ กรุ๊ป ระบุในบทวิเคราะห์ว่า JAS อยู่ระหว่างเตรียมตัวเข้าสู่ธุรกิจให้บริการมือถือ (Mobile Broadband) ซึ่งปัจจุบันอยู่เตรียมหาแหล่งเงินกู้เพื่อจ่ายชำระค่าประมูลใบอนุญาตคลื่น 900MHz มูลค่ารวม 7.5 หมื่นลบ. ภายใน 90 วันนับจากวันที่ กสทช. รับรองผลการประมูล (ครบกำหนดที่ต้องชำระเงินในวันที่ 21 มี.ค. 59)
ประเมินว่าแนวโน้มราคาหุ้นจะขึ้นอยู่กับธุรกิจใหม่ อย่าง JAS MBB มากกว่าอัตราผลแทนในระยะสั้น อย่างอัตราปันผล (Dividend Yield) ที่ล่าสุดให้ผลตอบแทนสูงเกือบ 10% แต่เนื่องจากธุรกิจให้บริการมือถือมีความเสี่ยงสูงมาก จากทั้งเงินลงทุนเริ่มต้นที่สูง  และแนวโน้มการแข่งขันที่รุนแรง ดังนั้นจึงแนะนำให้ “หลีกเลี่ยงการลงทุน” ไปก่อน จนกว่าบริษัทฯจะมีแผนการลงทุน, แหล่งเงินทุนสำหรับ JAS MBB และรายละเอียดภาระความรับผิดชอบของ JAS ที่มีต่อ JAS MBB ที่ชัดเจน เนื่องจากประเด็นดังกว่ามีผลกระทบต่อการประเมินมูลค่าเหมาะสมของ JAS  
ด้าน บล.ดีบีเอสฯ แนะนำรอดูแนวโน้มต่อไปของ JAS ในเรื่องธุรกิจโทรศัพท์เคลื่อนที่ 4G ที่ประมูลคลื่น 900 MHz มาในราคาสูง ว่าจะมีความคืบหน้าไปในทิศทางใด ล่าสุด KBANK ได้ให้ข่าวว่ากำลังพิจารณาออก Bank Guarantee ให้กับ JAS ในการจ่ายค่าใบอนุญาต คาดว่าจะเป็นปลาย ม.ค.59 นี้ ขณะที่เส้นตายเป็น ปลาย มี.ค.59 จากก่อนหน้าที่ JAS มีการเจรจากับ BBL อยู่ สิ่งที่ตลาดยังกังวลว่าธุรกิจ 4G จะทำให้ JAS เกิดขาดทุนในอนาคต เพราะเป็นผู้เล่นรายใหม่ ต้องใช้เงินลงทุนและโปรโมชั่นการตลาดที่สูงเพื่อดึงให้มีส่วนครองตลาดเพิ่มขึ้น
 
 